NOBLE ออกหุ้นกู้ 1.8 พันลบ. อายุ 3 ปี ดบ. 4.50% เปิดจอง 22-24 ก.พ.นี้
NOBLE ขายหุ้นกู้ 1.8 พันลบ. อายุ 3 ปี ดบ. 4.50% เปิดจอง 22-24 ก.พ.นี้
9 ก.พ. 2564

บริษัท โนเบิล ดีเวลลอปเมนท์ จำกัด (มหาชน) หรือ NOBLE ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2564 โดยผู้ถือหุ้นกู้มีสิทธิขอให้ผู้ออกหุ้นกู้ทำการไถ่ถอนหุ้นกู้ก่อนครบกำหนด วงเงินหุ้นกู้ไม่เกิน 1,800 ล้านบาท แบ่งเป็นจำนวนเสนอขาย 1,300 ล้านบาท และจำนวนหุ้นกู้สำรองเพื่อเสนอขายเพิ่มเติมไม่เกิน 500 ล้านบาท  อายุหุ้นกู้ 3 ปี ครบกำหนดไถ่ถอนปี พ.ศ.2567 อัตราดอกเบี้ยคงที่ร้อยละ 4.50 ต่อปี ชำระดอกเบี้ยทุกๆ 3 เดือนตลอดอายุหุ้นกู้
ทั้งนี้ บริษัทจะเสนอขายหุ้นกู้ให้แก่ผู้ลงทุนทั่วไปและผู้ลงทุนสถาบัน ระยะเวลาเสนอขายหุ้นกู้ระหว่างวันที่ 22-24 ก.พ.64 โดยมีผู้จัดการการจัดจำหน่ายหุ้นกู้ ได้แก่ ธนาคารกสิกรไทย ธนาคารกรุงไทย ธนาคารซีไอเอ็มบี ไทย บล.เอเซียพลัส บล.ฟินันเซียไซรัส บล.เคทีบีเอสที และ บล.กรุงไทย ซีมีโก้
บริษัท ทริสเรทติ้ง จำกัด จัดอันดับความน่าเชื่อถือของหุ้นกู้ที่ “BBB-” แนวโน้ม”Stable”เมื่อวันที่ 3 ก.พ.64
อย่างไรก็ตาม บริษัทมีวัตถุประสงค์นำเงินที่ได้รับจากการออกและเสนอขายหุ้นกู้ในครั้งนี้เพื่อชำระคืนหนี้จากการออกตราสารหนี้ (NOBLE212A) จำนวน 1,300 ล้านบาท ภายในวันที่ 22 ก.พ.64 และเพื่อใช้เป็นเงินทุนหมุนเวียนในการดำเนินการ 500 ล้านบาทจะใช้ภายใน 3 ปีนับจากวันออกหุ้นกู้